text: Bordelmutter skal to år i fængsel
  15 juli 2015 kl. 12.30
  En estisk kvinde drev flere bordeller. Det skal hun nu i fængsel for.
  I retten i Kolding blev kvinden idømt to års fængsel for at stå bag fire bordeller.
  I dommen indgår også en straf for menneskehandel. Hun havde nemlig lokket en estisk kvinde til Danmark, hvor hun skulle være topløs danser. Det blev der imidlertid ikke noget af - i stedet endte hun som prostitueret på et af bordelmutters etablisementer.
  - Det er meget tilfredsstillende at stå med denne domfældelse. Dommen er resultatet af et godt samarbejde mellem Sydøstjyllands Politi og estisk politi, og en lang og ikke altid lige let efterforskning, fortæller sagens anklager Helle Kaad Iversen fra Sydøstjyllands Politi.
  - Vi er meget tilfredse med at have fået en domfældelse både for udnyttelsen af de prostituerede kvinder på hele fire bordeller og for menneskehandel med en estisk kvinde. Vi vurderer også umiddelbart straffen som passende, siger Helle Kaad Iversen.
  De fire bordeller lå i Kolding, Vejle, Odense og Fjerritslev.
  En fortjeneste på lige under 4,5 mio. kr. blev konfiskeret hos hende.
  Når hun kommer ud af fængslet, udvises hun af Danmark for bestandig.
  